自南京之陳宿柘城
作者：張耒
朝代：宋

paragraphs: 荒城人稀荆棘老，野兔驚跳出寒草。
蒼蒼落日黄雲西，驅馬城邊尋古道。
入門四顧皆桑田，居民三五依道邊。
暮投佛寺下馬立，衝眼滿屋燃萁烟。
老僧自言八十餘，老矣不能營所居。
村僮依竈展敗席，上有空梁懸木魚。
旋汲新泉濯雙手，青燈照客黄昏後。
羣兒爛漫眠我前，新月欲傾光入牖。
夜敲僧室借酒壺，不惜青錢取次沽。
酒香入戶推枕起，剔燈吹火燃銅盂。
大杯一沃不留滴，滿眼棼然睡來集。
明朝上馬倒殘壺，不怕新霜敗裘濕。